Spørsmål om opparbeidelse av botid i en boligseksjon brukt under ett med en annen boligseksjon (skatteloven § 9-3 annet ledd)
Dato: 2005-03-01

Sammendrag: Seksjonene var forbundet med en innvendning trapp og ble brukt som en integrert boenhet for samboerparet. Etter Skattedirektoratets vurdering kunne skattyters ideelle andel i den ene seksjonen selges skattefritt. Kravet om botid var oppfylt for begge seksjoner.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at skattyter, sammen med sin samboer, eier to seksjoner i Storgata 1 i Lillevik. Seksjonene ble ervervet under ett på 1990-tallet og har i sin helhet vært brukt av samboerparet som deres bolig. Det legges til grunn at seksjon nr. 2 som ligger i første etasje, inneholder rommene som er i daglig bruk, mens seksjon nr. 1 som ligger i underetasjen inneholder kjellerstue, gjesterom etc. Seksjonene er forbundet med en innvendig trapp, som gjør underetasjen til en integrert del av boligen. Adkomsten fra hovedetasjen til uteplass går for øvrig via trappen og underetasjen. Underetasjen ble først i 2003 godkjent som egen boenhet, og det er først i 2003/2004 at det ble installert kjøkken. Skattyter vurderer å kle igjen den interne trappen og selge seksjonen i underetasjen. Hun ønsker svar på om salget kan skje uten gevinstbeskatning. Skattedirektoratets vurderinger Skattedirektoratet skal i det følgende ta stilling til om salg av skattyters andel av seksjon nr. 1 i Storgata 1 i Lillevik utløser gevinstbeskatning. Skattedirektoratet skal bemerke at gevinst ved realisasjon av formuesobjekter utenfor virksomhet i utgangspunktet er skattepliktig etter skatteloven § 5-1 annet ledd. Tilsvarende er tap fradragsberettiget med hjemmel i skatteloven § 6-2 første ledd. Ved realisasjon av formuesobjekt gjelder imidlertid særregler i skatteloven kapittel 9, herunder begrensning av skatteplikten etter § 5-1 annet ledd. Den sentrale bestemmelse for løsningen av spørsmålet i denne saken er skatteloven § 9-3 annet ledd som lyder: ”Gevinst ved realisasjon av boligeiendom, herunder våningshus på gårdsbruk, selveierleilighet, andelsleilighet, aksjeleilighet og obligasjon med tilhørende borett, er unntatt fra skatteplikt når følgende betingelser er oppfylt: a. Eieren har eid eiendommen (andelen m.v.) i mer enn ett år når realisasjonen finner sted eller avtales……, og b. eieren har brukt hele eiendommen som egen bolig i minst ett av de to siste årene før realisasjonen…..”. Skattyters andel i boligen har vært i hennes eie over ett år, og kravet om minst ett års eiertid er således oppfylt, jf. skatteloven § 9-3 annet ledd bokstav a. Skattedirektoratet skal ta stilling til om kravet til botid i § 9-3 annet ledd bokstav b også er oppfylt for seksjon nr. 1. Seksjonene ble ervervet under ett på 1990-tallet og har i sin helhet vært brukt av samboerparet som deres bolig. Det legges til grunn at seksjonen i første etasje inneholder rommene som er i daglig bruk, mens seksjonen i underetasjen inneholder kjellerstue, gjesterom etc. Seksjonene er forbundet med en innvendig trapp, som gjør underetasjen til en integrert del av boligen. Adkomsten fra hovedetasjen til uteplass går for øvrig via trappen og underetasjen. Underetasjen ble først i 2003 godkjent som egen boenhet, og det er først i 2003/2004 at det ble installert kjøkken. I skatteloven § 9-3 annet ledd bokstav b sies det at skattyter må ha brukt ”eiendommen som egen bolig”. Formålet med lovbestemmelsen er at skattyter skal kunne få skattefritak ved salg av eiendom som han har benyttet som fast bolig, men likevel slik at han ikke kan påberope seg å ha mer enn en fast bolig, med unntak av pendlertilfellene, jf. Ot. prp. nr. 4 (1986-87) pkt. 4.6.2.1. Når det gjelder seksjonerte eiendommer, er det i Finansdepartementets uttalelse i Utv. 1976 side 753 og i et foredrag av Sven Rune Greni i Utv. 1987 side 207 flg, særlig side 213, lagt til grunn at hver enkelt seksjon skal vurderes for seg. I Lignings-ABC 2004 side 224 heter det: ”I seksjonert eiendom regnes botid separat for hver seksjon. Er det f. eks. to seksjoner med en leilighet i hver, vil skattyteren bare opparbeide botid i den seksjon hvor han faktisk bor.” Spørmålet blir etter dette om de to seksjonene er konstruert slik at de fremtrer som en boenhet og om skattyter faktisk har brukt seksjon nr. 1 som egen bolig. Etter det som er opplyst, er seksjon nr. 1 faktisk benyttet som en integrert del av skattyters bolig sammen med seksjon nr. 2, og seksjonene er forbundet med en innvendig trapp. Det er således de to seksjonene under ett som her må anses som skattyters bolig. Skattyter må derfor anses for å ha opparbeidet botid i begge seksjonene. Hun oppfyller etter dette kravene til eier- og botid i skatteloven § 9-3 annet ledd for sin andel. Gevinst ved salg av hennes andel i seksjon nr. 1 i Storgata 1 i Lillevik vil være unntatt fra skatteplikt så lenge kravet om botid i ett av de siste to årene er oppfylt, jf. skatteloven § 9-3 annet ledd bokstav b. Tilsvarende vil et eventuelt tap ikke være fradragsberettiget, jf. skatteloven § 9-4 første ledd. For ordens skyld gjør vi oppmerksom på at skattyter ved en eventuell realisasjon må kunne sannsynliggjøre den faktiske bruk overfor ligningskontoret. Konklusjon Gevinst ved salg av skattyters andel av seksjon nr. 1 i Storgata 1 i Lillevik vil være unntatt fra beskatning, så lenge kravet om botid i ett av de siste to årene er oppfylt, jf. skatteloven § 9-3 annet ledd. Tilsvarende vil eventuelt tap ved realisasjon ikke være fradragsberettiget, jf. § 9-4 første ledd.